|  |  |
| --- | --- |
| grbovi 2018 BLACK | Република СрбијаАутономна покрајина Војводина**Покрајински секретаријат** **за културу, јавно информисање** **и односе с верским заједницама**Булевар Михајла Пупина 16, 21000 Нови СадТ: +381 21 487 4560 [www.kultura.vojvodina.gov.rs](http://www.kultura.vojvodina.gov.rs)nemanja.nesic@vojvodina.gov.rs |
|  | БРОЈ: 000178969 2025 80252 002 001 642 004 ДАТУМ: 28.01.2025. године  |

На основу члана 76. Закона о култури („Службени гласник РС”, бр. 72/09, 13/16 , 30/16 – испр, 6/20, 47/21, 78/21 и 76/23), члана 41. став 1. тачка 1. Закона о утврђивању надлежности Аутономне покрајине Војводине („Службени гласник РС”, бр. 99/09, 67/12 - одлука УС, 18/20 - др. закон и 111/21 – др. закон), члана 11. Покрајинске скупштинске одлуке о буџету АП Војводине за 2025. годину („Службени лист АПВ”, бр. 57/24), члана 24. став 2. Покрајинске скупштинске одлуке о покрајинској управи („Службени лист АПВ″, бр. 37/14, 54/14 – др. одлука, 37/16, 29/17, 24/19, 66/20 и 38/21) и у складу са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе  („Службени гласник РС”, бр. 105/16 и 112/17), Покрајински секретаријат за културу, јавно информисање и односе с верским заједницама

расписује

К О Н К У Р С

**за финансирање – суфинансирање пројекaта**

**музичког стваралаштва у АП Војводини у 2025. години**

Покрајински секретаријат за културу, јавно информисање и односе с верским заједницама (у даљем тексту: Секретаријат) ће финансирати – суфинансирати пројекте савременог стваралаштва на територији АП Војводине у 2025. години у области **музичког стваралаштва** у укупном износу од **49.000.000,00 динара.**

 **Посебан акценат биће усмерен на нова дела у области уметничке музике. У тај део Конкурса спадају:**

* **компоновање музичког дела;**
* **снимање и продукција музичког материјала;**
* **музичко издаваштво нових композиција – партитуре, нотне збирке;**
* **концертна извођења нових композиција;**
* **музичка издања нових композиција (ЦД, ЛП);**

**Поред тога, Секретаријат ће пружити прилику и следећим музичким садржајима:**

* **фестивали, манифестације, концерти;**
* **такмичења у области музике;**
* **додела награда, јубилеји;**
* **музичке радионице;**

**Пажња ће бити усмерена и на:**

* **аматерско стваралаштво, чији се рад односи на уметничку музику (културно-уметничка друштва, хорови, оркестри, ансамбли, бендови, солисти), а не на промовисање садржаја који баштине народну традицију, јер за такве програме Секретаријат има посебно расписан –** *Конкурс за финансирање-суфинансирање пројеката и програма у области заштите и очувања традиционалног народног стваралаштва Срба у АП Војводини*.

Све поменуто односи се и на програме у оквиру међународне сарадње (гостовања музичких уметника ван територије Републике Србије, или гостовања страних на територији АП Војводине).

**Приликом разматрања пројеката, Секретаријат ће посебно обратити пажњу на родно-одговорну компоненту (инклузивни програми, пројекти у мањим срединама у АП Војводини, програми за децу).**

**ПРАВО УЧЕШЋА**

Право учешћа на Конкурсу имају субјекти у култури, у смислу члана 21. и 73. Закона о култури, са седиштем на територији АП Војводине и то:

1. установе културе чији оснивач није АП Војводина
2. привредна друштва и предузетници регистровани за обављање делатности у култури
3. удружења у култури

Изузетно, право учешћа имају и подносиоци пријава чије је седиште ван територије АП Војводине, а који својим уметничким квалитетом и значајем доприносе обогаћивању културе и промоцији културних садржаја у АП Војводини.

**НАЧИН ПРИЈАВЉИВАЊА НА КОНКУРС**

Пријава на Kонкурс подноси се **у једном примерку** на обрасцу: *Пријава за финансирање - суфинансирање пројекaта музичког стваралаштва у АП Војводини у 2025. години*

Образац пријаве може се преузети на интернет страници Секретаријата - [www.kultura.vojvodina.gov.rs](http://www.kultura.vojvodina.gov.rs) .

Пријавни образац садржи обавештење о обавезној документацији.

Под потпуном пријавом подразумева се уредно попуњен и оверен Пријавни образац са свим припадајућим прилозима.

Подносилац може поднети **највише три пројектне пријаве.**

Пријава и приложена документација се не враћају подносиоцима пријава.

Пријаве се подносе:

1. слањем скениране документације у једном документу пдф формата **на и-мејл адресу** **muzika.apv@gmail.com**
2. предајом писарници покрајинских органа управе (зграда Покрајинске владе у Новом Саду, у периоду од 9 до 14 часова) или се упућују поштом на адресу *Покрајински секретаријат за културу, јавно информисање и односе с верским заједницама, Булевар Михајла Пупина 16, 21000 Нови Сад, (Конкурс за финансирање - суфинансирање пројеката музичког стваралаштва у АП Војводини у 2025. години).*

Koнкурс се објављује у дневном листу „Дневник“, и на званичном веб-сајту [www.kultura.vojvodina.gov.rs](http://www.kultura.vojvodina.gov.rs), дана 29. јануара 2025. године

Пријаве се подносе у периоду **од 30. јануара закључно са 28. фебруаром 2025. године**

Датум предаје пошиљке овлашћеној пошти сматраће се датумом предаје пријаве на конкурс.

Резултати Конкурса се објављују на веб-сајту Секретаријата [www.kultura.vojvodina.gov.rs](http://www.kultura.vojvodina.gov.rs).

**КРИТЕРИЈУМИ ЗА ОДАБИР ПРОЈЕКАТА КОЈИ ЋЕ СЕ ФИНАНСИРАТИ – СУФИНАНСИРАТИ**

Одабрани пројекти биће у складу са Уредбом о критеријумима, мерилима и начином избора пројеката у култури који се финансирају – суфинансирају из буџета Републике Србије, аутономне покрајине, односно јединица локалне самоуправе.

Приликом разматрања пројеката у обзир ће се узети и усклађеност са циљевима и приоритетима стратешких докумената Републике Србије и Аутономне покрајине Војводине, као и усклађеност са Законом о родној равноправности („Сл. гласник РС”, бр. 52/21), у смислу члана 6. овог закона.

Пријаве пристигле у конкурсном року разматра и стручно образлаже конкурсна комисија коју образује Секретаријат, на основу чега покрајински секретар за културу, јавно информисање и односе с верским заједницама доноси решење о распоређивању средстава. Комисија неће разматрати поднете пријаве:

- послате након наведеног рока за пријаву;

- послате на неадекватном пријавном обрасцу;

- са непотпуном документацијом;

- које нису послате и у штампаној и у електронској форми;

- непотписане и неоверене пријаве;

 - пријаве подносилацакојима је Секретаријат током 2024. године доделио средства на име финансирања – суфинансирања пројеката у култури, а који нису поднели извештај о њиховој реализацији у предвиђеном року или је утврђен ненаменски утрошак додељених средстава

Трошкови горива, угоститељске услуге и трошкови репрезентације, признају се највише у износу до 5% од укупног износа додељених средстава, изузев уколико је пројекат таквог садржаја да укључује елементе: исхрана учесника на фестивалима, превоз и сл., а које ће Комисија посебно разматрати и одобравати.

Секретаријат неће финансирати – суфинансирати сталне трошкове (грејање, струја, телефон, закуп простора и сл.) и плате запослених код подносиоца пријаве, а такође ни набавку опреме, осим у изузетним случајевима када је пројекат таквог садржаја да укључује ове елементе, а које ће Комисија посебно разматрати и одобравати.

Подносилац је у обавези да трошкове пројекта дефинише у складу са конкурсним условима, активностима у оквиру пројекта, са посебним акцентом на рационалност и економичност приликом њихове пројекције.

Додатне информациjе се могу добити у Секретаријату, сваког радног дана од 9 до 14 часова, путем телефона 021/487 4560 и електронскe адресe: nemanja.nesic@vojvodina.gov.rs.

 ПОКРАЈИНСКИ СЕКРЕТАР

 **Александра Ћирић Бошковић, с.р.**